b'\n_START_ARTICLE_\nH\xc3\xa4k\xc3\xa4 Virtanen\n_START_PARAGRAPH_\nHeikki \xe2\x80\x9dH\xc3\xa4k\xc3\xa4\xe2\x80\x9d Atte Virtanen (s. 4. syyskuuta 1953 Helsinki) on suomalainen basisti. Virtanen on Gramexin tilastojen mukaan Suomen kolmanneksi eniten levytt\xc3\xa4nyt studiomuusikko, jolla oli vuonna 2008 tilill\xc3\xa4\xc3\xa4n 4\xc2\xa0922 levytyst\xc3\xa4._NEWLINE_Virtanen alkoi soittaa Mosaic-yhtyeess\xc3\xa4 vuonna 1968 ollessaan vasta 14-vuotias. Topmostin basisti Heimo \xe2\x80\x9dHolle\xe2\x80\x9d Holopainen antoi Virtaselle lempinimen \xe2\x80\x9dH\xc3\xa4k\xc3\xa4\xe2\x80\x9d. Holopaisen ansiosta Virtanen sai kiinnityksen Soulset-yhtyeeseen kes\xc3\xa4ll\xc3\xa4 1968 Matti Bergstr\xc3\xb6min l\xc3\xa4hdetty\xc3\xa4 siit\xc3\xa4. Tuona vuonna Virtanen soitti my\xc3\xb6s ensi kertaa levyll\xc3\xa4. Seuraava kes\xc3\xa4 meni Danny-show\xe2\x80\x99ssa ja kaksi seuraavaa Markku Aron taustayhtyeess\xc3\xa4._NEWLINE_Ammattimuusikon ura k\xc3\xa4ynnistyi varsinaisesti vuonna 1972 Tasavallan Presidentiss\xc3\xa4, kuten my\xc3\xb6s kontrabasso-opinnot Helsingin konservatoriossa. Tasavallan Presidentin hajottua 1975 Virtanen alkoi soittaa erityisesti iskelm\xc3\xa4musiikkiartistien levytyssessioissa ja ty\xc3\xb6skenteli tuon ajan keskeisten iskelm\xc3\xa4tuottajien kanssa._NEWLINE_Vuonna 1986 Virtanen suoritti musiikkitieteen loppututkinnon ja keskittyi entist\xc3\xa4 enemm\xc3\xa4n jazzmusiikkiin. H\xc3\xa4n sai Suomen jazzliiton Yrj\xc3\xb6-palkinnon vuonna 1987. 1990-luvulla Virtanen soitti muun muassa BumtsiBum!-ohjelman studio-orkesterissa. T\xc3\xa4ll\xc3\xa4 hetkell\xc3\xa4 h\xc3\xa4n kuuluu muun muassa Aboriginal Pig Band -kokoonpanoon. Suomen Big Band Yhdistys, Suomen pop- ja jazzarkisto, sek\xc3\xa4 Imatra Big Band Festival nimesiv\xc3\xa4t Virtasen vuoden 2012 jazzlegendaksi numero 23._NEWLINE_Virtaselle my\xc3\xb6nnettiin taiteilijael\xc3\xa4ke vuonna 2014.'